Mattias Tesfaye (S), 2023-12-05:
Tak til Dansk Folkeparti, der har fremsat beslutningsforslag nr. B 41.
Forslaget vil pålægge regeringen inden udgangen af indeværende folketingsår at iværksætte initiativer, der skal afhjælpe den tendens, at drenge sakker fagligt bagud i folkeskolen.
Piger får et højere karaktergennemsnit end drenge i de obligatoriske prøver ved folkeskolens afgangseksamen, og forskellen er steget fra 0,3 til 0,7 karakterpoint på 5 år.
Der er også flere drenge end piger, der modtager specialundervisning, ligesom der er flere drenge end piger i den gruppe af unge under 25 år, der står uden uddannelse og job.
Det er klart, at det kalder på politisk reaktion.
Regeringen har derfor også besluttet at videreføre arbejdet i den ekspertgruppe, der blev nedsat af den daværende regering i sommeren 2022, som undersøger årsagerne til den faglige forskel mellem drenge og piger.
Ekspertgruppen vil komme med anbefalinger til, hvordan forskellene mellem kønnene kan mindskes i både dagtilbuddene, folkeskolen og på ungdomsuddannelserne.
Ekspertgruppens anbefalinger er på trapperne og forventes offentliggjort omkring årsskiftet.
Det er klart, at regeringen selvfølgelig vil vente på anbefalingerne, før vi igangsætter konkrete initiativer, men det er nu kun én af årsagerne til, at vi ikke i dag kan støtte det her beslutningsforslag.
Jeg vil også godt understrege, at der er generelle opgaver at tage fat på i folkeskolen.
Hvis man skal have en skole for hele fællesskabet, skal der være plads til forskelligheder.
Vi kan ikke forvente, at alle børn motiveres af præcis det samme; der skal være plads til flere måder at lære på og plads til flere måder at undervise på.
I dag er det sådan, at omkring hver fjerde elev fra 4. klasse til 9. klasse ikke synes, at undervisningen giver dem lyst til at lære mere, og de synes sjældent eller aldrig, at undervisningen er spændende.
Det er ellers et af folkeskolens helt centrale formål, altså at give børn og unge lyst til at lære mere.
Derfor er det også, at vi i vores kvalitetsprogram for folkeskolen, de 35 konkrete forslag til forandring af folkeskolen, vi har fremlagt, har en række initiativer, der skal gøre skoledagen mere varieret og mere motiverende for eleverne, særlig i de ældste klasser.
Derudover er der en række initiativer, der skal løfte elever med faglige udfordringer.
Jeg kan ikke nævne alle 35 initiativer, men jeg kan nævne nogle af dem.
Et af dem kalder vi juniormesterlære, hvor vi vil give nogle elever, ikke kun drenge, mulighed for at koncentrere sig om enkelte fag som f.eks. dansk og matematik 3 dage om ugen og så være på en arbejdsplads de sidste 2 dage om ugen.
Der er også et forslag om generelt at sikre, at undervisning får en bedre balance mellem fagenes teoretiske og praktiske sider og større valgfrihed i udskolingen.
I udskolingen skal eleverne i højere grad selv kunne sætte deres præg på skoleskemaet.
Vi foreslår også, at det, som i dag er et timeløst emne i folkeskolen, nemlig uddannelse og job, i fremtiden bliver et egentligt fag i 7. klasse, 8. klasse og 9. klasse – et fag, der hjælper eleverne til at kvalificere deres uddannelsesvalg og forstå arbejdslivet.
Vi foreslår også, at der skal være obligatorisk erhvervspraktik til alle.
I dag er der et meget stort mindretal af elever, der aldrig kommer i praktik uden for skolen.
Vi foreslår intensive undervisningsforløb i små hold, så elever med udfordringer får den støtte og den undervisning, de har behov for.
Det skal gå til de 10 pct. af eleverne, der har de dårligste resultater i dansk og matematik.
Så har vi forslag om at styrke overgangen fra dagtilbud til folkeskole, fordi en god skolestart gør en kæmpe forskel for den enkelte elev både fagligt og trivselsmæssigt.
Folkeskolens kvalitetsprogram og de 35 forslag i det skal give vores skoler større frihed til at tilrettelægge undervisningen, så den passer til de elever og det lokalsamfund, som skolen ligger i.
Friheden skal sikre, at elever i højere grad end i dag lærer, trives og dannes.
Vi mener altså, at vi allerede er godt på vej til af indfri mange af de intentioner, der er i beslutningsforslaget, og kan ikke støtte det konkrete forslag, B 41, som det ligger her.
Men vi takker for at rejse diskussionen.
Tak for ordet.